༄༅། །སྨོན་ལམ་འཕྲོ་འཐུད་རྒྱལ་བས་ལུང་བསྟན་ཅིང་། །དངོས་གྲུབ་རྒྱ་མཚོ་འཛད་པ་མེད་པའི་གཏེར། །ལྟོ་འཕྱེའི་བྲག་ལས་ཡིད་བཞིན་བརྟོལ་མཛད་པའི། །སྨིན་གྲོལ་བདུད་རྩིའི་དོན་སྟོན་
དེ་ལ་འདུད། །སངས་རྒྱས་སྐུ་ཡི་སྤྲུལ་པ་གཟི་བརྗིད་ཆེ། །གསུང་གི་སྤྲུལ་པ་སྒྲ་ཆེན་གདངས་སྒྲ་སྒྲོག །ཐུགས་ཀྱི་སྤྲུལ་པ་རིག་པ་ཡེ་ཤེས་རྒྱས། །རིག་འཛིན་ཆེན་པོའི་ཞབས་ལ་གསོལ་བ་འདེབས། །ཞེས་རིག་
འཛིན་ཆེན་པོ་རྒོད་ཀྱི་ལྡེམ་ཕྲུ་ཅན་གྱི་མཚན་བསྟོད་ཤླཽ་ཀ་འདི་ཉིད་རིག་འཛིན་ཆེན་པོ་རང་གིས་མཛད་པའོ།། ༈ གསོལ་འདེབས་བརྡ་ཆེན་བཅོ་བརྒྱད་བཞུགས། དང་པོ་བྱང་ཆུབ་མཆོག་ཏུ་ཐུགས་བསྐྱེད་ནས། །ལས་འཕྲོའི་སྟོབས་ཀྱིས་ལུས་ལ་
བཀའ་རྟགས་བྱོན། །བྱིན་གྱིས་བརླབས་པའི་སྲས་སུ་ལུང་བསྟན་བརྡ། །བཀའ་དྲིན་དྲན་ནོ་ཨོ་རྒྱན་རིན་པོ་ཆེ། །ཉི་མའི་རྩེ་ལ་རི་རྒྱལ་ཤར་འདབས་ནས། །རྟེན་འབྲེལ་འཛོམས་པའི་བདུད་རྩིའི་ཆུ་མིག་རྙེད། །
དངོས་གྲུབ་བྱུང་བའི་རྟགས་དེ་ལོན་པའི་བརྡ། །བཀའ་དྲིན་དྲན་ནོ༴ རི་བོའི་རྩེ་ལ་གཏེར་ཆེན་ལྡེ་མིག་རྙེད། །ངོ་མཚར་རྨད་དུ་བྱུང་བའི་རྟགས་གསུམ་མཐོང་། །དོན་ཆེན་ཐེ་ཚོམ་མེད་པར་འགྲུབ་པའི་བརྡ། །
བཀའ་དྲིན་དྲན་ནོ༴ བྲག་རིར་དུག་སྦྲུལ་སྤུངས་འདྲར་བྱོན་པའི་ཚེ། །ལོག་པའི་བདུད་རྣམས་གཤོལ་འདེབས་དྲག་པོ་བྱེད། །སྔོན་གྱི་ལས་འཕྲོས་བདུད་རྣམས་ཐུལ་བའི་བརྡ། །བཀའ་དྲིན་དྲན་ནོ༴ ནམ་

མཁའ་སྤྲིན་མེད་ཤིན་ཏུ་དྭངས་པ་ལ། །ཚ་གྲང་སྐྱོན་མེད་ཉི་མའི་འོད་ཟེར་འཕྲོ། །ཆོས་སྐུ་སྤྲིན་བྲལ་ནམ་མཁའ་ལྟ་བུའི་བརྡ། །བཀའ་དྲིན་དྲན་ནོ༴ བར་སྣང་འཇའ་ཚོན་འབར་བས་གང་བ་ལ། །ཁ་དོག་སྣ་ལྔ་
མ་འདྲེས་སོ་སོར་གསལ། །ལོངས་སྐུ་མཚན་དང་དཔེ་བྱད་ལྡན་པའི་བརྡ། །བཀའ་དྲིན་དྲན་ནོ༴ ལྷོ་ནུབ་མཚམས་ནས་འཇའ་ཚོན་ཟླ་བའི་མདོག །གསོལ་བ་བཏབ་ན་རྒྱུན་ཆད་མེད་པར་འབྱུང་། །སྤྲུལ་སྐུ་
འགྲོ་བའི་དོན་ལ་དགོངས་པའི་བརྡ། །བཀའ་དྲིན་དྲན་ནོ༴ ཕྱོགས་བཞིའི་སྟེང་འོག་ས་རྣམས་ལེགས་པར་བཙལ། །ཐེ་ཚོམ་མེད་པར་གནས་དེ་རྙེད་པའི་ཚེ། །བྲག་ཕུག་འགུལ་ཞིང་གཏེར་བདག་འབྱོན་པའི་
བརྡ༑ །བཀའ་དྲིན་དྲན་ནོ༴ དུས་དང་གཟའ་སྐར་འཛོམ་པའི་རྟེན་འབྲེལ་འགྲིག །སྲ་བའི་བྲག་ལ་ཡངས་པའི་སྒོ་མོ་ཕྱེ། །བཀའ་བཞིན་བསྒྲུབས་ན་ཅི་བསམ་འགྲུབ་པའི་བརྡ། །བཀའ་དྲིན་དྲན་ནོ༴ དུག་
སྦྲུལ་ནག་པོའི་ནང་ནས་ཐུན་མོང་གི །དངོས་གྲུབ་མྱུར་མགྱོགས་མན་ངག་འགའ་ཙམ་བྱོན། །ལམ་གྱི་བར་ཆད་སེལ་བྱེད་ཕོ་ཉའི་བརྡ། །བཀའ་དྲིན་དྲན་ནོ༴ བསེ་སྒྲོམ་སྨུག་པོའི་ནང་ནས་ཟབ་མོའི་གཏེར། །
སྐུ་གསུང་ཐུགས་ཀྱི་ཚབ་ཏུ་མཛོད་ལྔ་བྱོན། །སྙིགས་དུས་སྤྲུལ་སྐུའི་བསྟན་པ་དར་བའི་བརྡ། །བཀའ་དྲིན་དྲན་ནོ༴ བདག་དང་ལས་ཅན་འཁོར་རྣམས་སྐད་ཅིག་ལ། །ཉམས་དགའ་བག་དྲོ་རིག་པ་ངར་དང་

༄༅། །ལྡན༑ །བར་ཆད་བསལ་ནས་དངོས་གྲུབ་འབྱུང་བའི་བརྡ། །བཀའ་དྲིན་དྲན་ནོ༴ ནམ་ལངས་དུས་ན་ཕྱོགས་མཚམས་ཆར་གྱིས་གང་། །གནས་དེར་ཉི་མའི་རྩེ་ལ་འཇའ་འོད་ཟུག །
ཐུགས་རྗེ་ཐབས་མཁས་ལས་འཕྲོ་འཛོམ་པའི་བརྡ། །བཀའ་དྲིན་དྲན་ནོ༴ གཏེར་ཆེན་གང་དུ་བྱོན་པའི་ས་ཕྱོགས་སུ། །གནམ་ས་བར་སྣང་ཐམས་ཅད་འཇའ་ཡིས་གང་། །རྒྱལ་བའི་ཐུགས་རྗེས་ལས་འཕྲོ་འཛོམ་
པའི་བརྡ། །བཀའ་དྲིན་དྲན་ནོ༴ བྱང་ཕྱོགས་རི་བོ་བཀྲ་བཟང་མཐོང་བའི་ཚེ། །དབང་གི་ཕྱོགས་སུ་ངོ་མཚར་རྟགས་རྣམས་ཤར། །པདྨ་འོད་ཀྱི་གཞལ་ཡས་གསལ་བའི་བརྡ། །བཀའ་དྲིན་དྲན་ནོ༴ ཡ་མཚན་
ཆེན་པོ་དྲག་པོའི་བརྟུལ་ཞུགས་ཀྱིས། །མྱུར་ལ་སྟོབས་ཆེ་བདུད་དཔུང་ཐུལ་བའི་རྟགས། །རྒྱ་ཆེན་འབྱུང་བ་དྲག་པོའི་འཕྲིན་ལས་བརྡ། །བཀའ་དྲིན་དྲན་ནོ༴ མང་ཡུལ་སྐྱིད་གྲོང་ཕྱོགས་སུ་བྱོན་པའི་ཚེ། །ལུང་
བསྟན་གཏེར་གྱི་ས་རྟགས་ཇི་ལྟ་བུ། །ངོ་མཚར་རྟགས་རྣམས་མཐོང་བས་ཡིད་ཆེས་བརྡ། །བཀའ་དྲིན་དྲན་ནོ༴ རི་བོ་བཀྲ་བཟང་གཏེར་གསུམ་འདུས་པའི་རྩེར། །ལོ་གསར་འཁྱགས་པའི་དུས་སུ་ལོ་ཏོག་
སྨིན༑ །གནས་དེར་དད་ལྡན་ཅི་བསམ་འགྲུབ་པའི་བརྡ། །བཀའ་དྲིན་དྲན་ནོ༴ དད་པའི་ཤུགས་ཀྱིས་སྤྲུལ་སྐུ་དྲན་པའི་ཚེ། །ངོ་མཚར་རྟགས་རྣམས་འབྲལ་མེད་དཔེ་ཡིས་བསྟན། །བདེ་ཕྱིར་བརྡ་ཆེན་བཅོ་བརྒྱད་

ཐུགས་རྗེའི་བརྡ། །བཀའ་དྲིན་དྲན་ནོ༴ སྙིགས་མའི་དུས་འདིར་དམག་དཔུང་འཁྲུག་རྩོད་དང་། །ཆགས་སྡང་འགྲན་སེམས་ལོག་ལྟ་དར་བའི་ཚེ། །རང་བསྟོད་གཞན་སྨོད་དྲེགས་པའི་ཁོང་ཁེངས་འདི། །རྒྱལ་
བའི་ཐུགས་རྗེས་ཞི་འདུལ་ལྡན་པར་མཛོད། །སངས་རྒྱས་བསྟན་པ་དར་ཞིང་རྒྱས་པ་དང་། །སེམས་ཅན་ཐམས་ཅད་བདེ་སྐྱིད་ལྡན་པ་དང་། །བདག་གི་བསམ་པའི་དགེ་བ་སྟོབས་ཆེན་འདི། །རྒྱལ་བའི་ཐུགས་
རྗེས་མྱུར་དུ་འགྲུབ་པར་མཛོད། །བདག་འདྲ་སྐྱེ་བ་འདི་དང་ཕྱི་མ་ལ། །འགྲོ་དོན་རྒྱ་ཆེན་འབྱུང་བའི་མཐུ་ལྡན་ཞིང་། །པདྨ་འབྱུང་གནས་རྒྱལ་བའི་ཞལ་མཐོང་ནས། །སྐུ་གསུང་ཐུགས་ཀྱི་དངོས་གྲུབ་བདག་ལ་
སྩོལ༑ །གཏེར་སྟོན་རིག་འཛིན་ཆེན་པོའི་རྣམ་ཐར་བརྡའི་སྒོ་ནས་གསུངས་པའི་གསོལ་འདེབས་བརྡ་ཆེན་བཅོ་བརྒྱད་རྫོགས་སོ།། །།